Polisie stuit rowersArgieffoto: SAPD / Facebook Vyf mense is Vrydag in Grabouw in die Wes-Kaap in hegtenis geneem nadat hulle glo ŉ man beroof het nadat hy geld by ŉ bank getrek het. “Die verdagtes se twee motors, ŉ Mercedes Benz en ŉ Mazda, het voor die bank in Pineview gestaan,” het kons. Noloyiso Rwexana, woordvoerder van die polisie in die Wes-Kaap, gesê. “Die polisie het die beweging van die verdagtes dopgehou en gesien hulle gryp die 36-jarige slagoffer.” Die verdagtes het in die motors gespring en weggejaag. Die polisie het hulle agternagesit en die verdagtes en polisie het op mekaar geskiet. “Die verdagtes is kort daarna in Ou Kaapseweg van die pad afgetrek,” het Rwexana bygevoeg. Die vyf persone, tussen 20 en 35 jaar oud is in hegtenis geneem. Die polisie het beslag gelê op twee vuurwapens en ŉ onbekende hoeveelheid kontant. Die mans sal na verwagting binnekort in die Grabouw-landdroshof verskyn.